Stephen Fry

Stephen John Fry (sündinud 24. augustil 1957 Londonis) on inglise näitleja, kirjanik, ajakirjanik, režissöör, arvamusliider.

Lapsepõlv ja noorus 
Fry on sündinud Hampsteadis 1957. aastal. Tema isa oli Alan John Fry, inglise füüsik ja leiutaja ning ema Marianne Eve Fryni (sünd. Newman). Vanemad olid Ungari juudid, kes olid kolinud Suurbritanniasse 1927. aastal Šuranyst tolleaegsest Tšehhoslovakkiast.

Algkoolis sai Fry logopeedilist abi, kuna temast ei saadud verbaalselt aru, sest ta kõne oli liiga kiire ja ebamäärane. Tal oli koolis probleeme muuhulgas pideva varastamise, valetamise ja homoseksuaalsuse pärast ning teda piitsutati koolis seetõttu tihti. Kuid samas panid õpetajad tähele tema intelligentsi ja erilist keeleannet. Fry oli juba väikesest peale usin lugeja ning näiteks Arthur Conan Doyle’i, P. G. Wodehouse’i ja Oscar Wilde’i austaja. 

Tema mitmete probleemide tõttu ähvardati teda korduvalt Uppinghami internaatkoolist väljaviskamisega, mis lõpuks juhtus pärast seda, kui ta ei naasnud Londonist Sherlock Holmesi klubi koosolekult ettenähtud tähtajaks. 

Ta üritas 16-aastaselt enesetappu. 

Fry põgenes 17-aastaselt kodust ning viibis pärast põgenemist krediitkaardivarguse eest kolm kuud eelvangistuses.

Ta õppis inglise kirjandust Cambridge'i ülikooli Queen's College'is.

Töö ja looming

1981. aastal näitles ta Cambridge'i komöödiaklubi Footlights lavastuses "The Cellar Tapes" koos Hugh Laurie, Emma Thompsoni ja Tony Slatteryga. Koostöös Hugh Lauriega komöödiatandemis Fry ja Laurie kirjutas ja näitles ta sketšisarjas "Tükike Fryd & Lauriet" ning mängis Jeevesi (Laurie Woosteri kõrval) P.G. Wodehouse'i romaanidel põhinevas sarjas "Jeeves ja Wooster".

Lisaks mängis peaosa Oscar Wilde'i filmis "Wilde", erinevaid tegelaskujusid BBC sarjas "Blackadder", titulaarset peategelast Peter Kingdomi ITV sarjas "Kingdom". Külalisesinejana on ta mänginud USA krimisarjas "Kondid" ning kõrvalosatäitjana düstoopilises trilleris "V For Vendetta".   

Ta on kirjutanud ja juhtinud mitut dokumentaalsaadet, sealhulgas 2008. aastal sarja "Stephen Fry Ameerikas", milles ta reisis 50 USA osariigis.   

Aastatel 2003–2016 juhtis Fry BBC populaarset humoorikat mälumängusaadet "QI", mille eest ta nomineeriti 6 korda British Academy Television Awardsi auhinnale.

Ühiskondlik tegevus
Fry paigutati 2016. aastal 2. kohale ja 2017. aastal 12. kohale LGBTQI kogukonna Pride Poweri nimekirjas. 

Alates 2011. aastast on ta vaimse tervise probleemidega tegeleva heategevusliku organisatsiooni Mind president.

Lisaks on Fry organisatsiooni British Jews for Justice for Palestinians (Briti Juudid Palestiinlaste Õiguste Eest) liige. 

2010. aastal valiti Fry Briti Humanistide Assotsiatsiooni Silmapaistvaks Toetajaks (Distinguished Supporter of the British Humanist Association). Hiljem samal aastal ühines Fry 54 teise avaliku elu tegelasega, kirjutades alla The Guardianis avaldatud avalikule kirjale, milles oldi vastu paavst Benedictus XVI visiidile Ühendkuningriiki kui riigivisiidile.

Fry on jalgpalliklubi Norwich City Football Club juhataja.

Tunnustus
 2010. aastal valiti Fry Briti Humanistide Assotsiatsiooni Silmapaistvaks Toetajaks (Distinguished Supporter of the British Humanist Association). 
 22. veebruaril 2011 andis Harvardi ülikooli ilmalik kaplaniteenistus (Humanist Chaplaincy) Fryle üle elutööauhinna tegevuse eest kultuurihumanismi vallas.
 2018 – Richard Dawkinsi auhind

Isiklikku 
Fry on korduvalt väljendanud vastuseisu institutsionaliseeritud religioonidele ning Fry indentifitseerib end ateisti ja humanistina, kuigi on samas avaldanud teatavat sümpaatiat Vana-Kreeka usundile.

Fry on kannatanud bipolaarse häire all, mida ta avalikult käsitles telesaates "Stephen Fry: The Secret Life of the Manic Depressive" (2006).

Fry on üritanud mitmel korral enesetappu – esimest korda 16-aastaselt, viimati 2012. aastal. 2013. aastal Richard Herringile antud intervjuus paljastas Fry, et oli eelmisel aastal välismaal filmides proovinud ennast ära tappa. Ta ütles, et võttis "tohutu hulga tablette ja tohutu (koguse) viina" ning ta toodi tagasi Ühendkuningriiki, et ta oleks järelevalve all.

Fryl diagnoositi 2018. aasta lõpus agressiivne eesnäärmevähk, mida opereeriti 2019. aasta jaanuaris.

Fry on abielus kirjaniku ja koomiku Elliot Spenceriga. Fry elukaaslane aastatel 1995–2010 oli Daniel Cohen.

Viited

Suurbritannia näitlejad
Sündinud 1957